Premierul Marcel Ciolacu a afirmat, luni seară, că a cerut toate datele despre cazul de la Şcoala "Nicolae Titulescu" din Bucureşti, unde un copil ar fi fost fost violat de două ori, în toaletă, iar dacă oficialii unităţii de învăţământ au ascuns informaţii "nu o să rămână piatră pe piatră".
Marcel Ciolacu a fost întrebat, luni seară, la Antena 3, despre cazul de la Şcoala "Nicolae Titulescu" din Bucureşti, unde un copil ar fi fost fost violat de două ori, în toaletă.
"Până mâine dimineaţă vom ştii cu exactitate. Vă daţi seama că nu o să rămână piatră pe piatră acolo, dacă se confirmă că directoarea a ascuns asemenea fapte", a afirmat premierul.
Acesta a precizat că a cerut toate datele, fiind vorba despre "un asemenea caz".
"E greu să digeri o astfel de faptă şi un asemenea caz", a mai declarat premierul.
Reprezentanţii Ministerului Educaţiei au afirmat, luni, că Inspectoratul Şcolar al Municipiului Bucureşti (ISMB) verifică modul în care conducerea Şcolii "Nicolae Titulescu" a gestionat cazul unui elev de 10 ani care ar fi fost violat, de două ori, în incinta instituţiei şi măsurile dispuse.
Presa a relatat că un elev, acum în vârstă de 10 ani, ar fi fost violat de două ori în toaleta şcolii, de colegi, prima faptă având loc în urmă cu doi ani. Conducerea Şcolii Gimnaziale "Nicolae Titulescu" a susţinut că primul dosar a fost clasat, al doilea fiind în curs de investigare.
Părinţii mai multor elevi au protestat, luni dimineaţă, în faţa unităţii şcolare, nemulţumiţi de atitudinea conducerii şcolii.